24.3.2022
SL
Uradni list Evropske unije
C 132/77 sreda 6. oktobra 2021
33. spodbuja Bidnovo administracijo, naj hitro uresniči svoje napovedi, da bo zaprla zapor v Guantanamu; obžaluje, da je skoraj 20 let po vzpostavitvi tega zapora v njem zaprtih še 40 oseb, med katerimi je tudi pet oseb, za katere je bila v času Obamove administracije odrejena izpustitev; poziva EU in njene države članice, naj ponudijo svojo pomoč, da bi olajšale izvedbo postopka;
34. spodbuja ZDA, naj številnejšim prebivalcem zagotovijo pravičen in odprt dostop do osnovnih storitev, kot so sistem zdravstvenega varstva in sistemi socialne zaščite; spodbuja novo imenovano Bidnovo administracijo, naj sprejme konkretne ukrepe za ureditev posedovanja orožja med državljani ZDA;
35. poudarja, da se čezatlantska skupnost spoprijema z različnimi skupnimi izzivi, kakršnih še ni bilo, med njimi pa so tako boj proti terorizmu kot hibridne grožnje, podnebne spremembe, dezinformacije, kibernetski napadi, nastajajoče in prelomne tehnologije ter spremembe v ravnovesju moči na svetovni ravni, posledično pa tudi izzivi za mednarodni red, ki temelji na pravilih;
Okrepljeno sodelovanje na področju mednarodne trgovine in naložb
36. poudarja, da je treba na podlagi pozitivnega zagona z ZDA sodelovati pri utrjevanju večstranskega trgovinskega sistema in reformi Svetovne trgovinske organizacije; pozdravlja rezultat vrha med EU in ZDA z dne 15. junija 2021, in sicer izjavo z naslovom Towards a Renewed Transatlantic Partnership (Za prenovljeno čezatlantsko partnerstvo), ki je znak obnovljenega in konstruktivnega sodelovanja; pozdravlja dogovor o okviru za sodelovanje na področju velikih civilnih zrakoplovov; je seznanjen, da je v izjavi z vrha med EU in ZDA priznano, da so carinske dajatve, ki so jih ZDA na podlagi svojega oddelka 232 uvedle na blago, uvoženo iz EU, privedle do napetosti v čezatlantskem odnosu, in pozdravlja, da se v tej izjavi strani izrecno zavezujeta, da bosta pred koncem leta odpravili obstoječe razlike glede presežnih zmogljivosti na področju jekla in aluminija; meni, da je vzpostavitev več platform za stalno razpravo, kot sta svet za trgovino in tehnologijo ter skupni dialog med EU in ZDA o politiki konkurence na področju tehnologije, bistvenega pomena, saj bodo te platforme dodatno podprle čezatlantsko trgovino, in odločno poziva Komisijo, naj čim prej vzpostavi učinkovito in vključujočo strukturo, ki bo v svetu za trgovino in tehnologijo zastopala EU; pozdravlja vzpostavitev skupne projektne skupine EU in ZDA za proizvodnjo in dobavno verigo v zvezi s covidom-19;
37. poudarja, da je svet za trgovino in tehnologijo del pozitivnega programa za čezatlantsko trgovino, njegov končni cilj pa je umestiti demokratične vrednote in etiko v nove tehnologije, da bi postal pregledna institucionalna struktura in vodil svetovno digitalno preobrazbo; v zvezi s tem pozdravlja, da je ustanovno srečanje potekalo po načrtih, kljub napetostim, o katerih je treba odprto in odkrito razpravljati; poudarja, da bi bilo mogoče hitro doseči nekatere koristi, ki bi povečale dvostransko trgovino, zato obe strani poziva, naj se osredotočita na konkretne oprijemljive rezultate; v zvezi s tem pozdravlja rezultate prvega srečanja sveta za trgovino in tehnologijo 29. septembra v Pittsburghu, na katerem so bile sprejete konkretne teme za vsako od desetih delovnih skupin; med zavezami podpira tisto o sodelovanju pri preprečevanju novih in nepotrebnih trgovinskih ovir za nove in porajajoče se tehnologije, pri pregledu naložb in pri izvozu blaga z dvojno rabo ter zavezo za izboljšanje učinkovitosti politik, ki obravnavajo netržne politike in prakse ter politike in prakse, ki izkrivljajo trgovino; pozdravlja opredelitev posebnih tem, kot so obravnavanje izzivov, ki jih predstavljajo netržna gospodarstva, ter sodelovanje na področjih pravic delavcev in s trgovino povezanih podnebnih politik v delovni skupini za svetovne trgovinske izzive; poudarja pomen sodelovanja pri določanju mednarodnih tehnoloških standardov; poziva k ustanovitvi pododbora za trgovino in tehnologijo v okviru čezatlantskega dialoga zakonodajalcev, ki bi dopolnjeval vlogo izvršnih oblasti v svetu za trgovino in tehnologijo ter izvajal demokratični nadzor nad tem organom; poudarja, da svet za trgovino in tehnologijo ni forum za pogajanja o trgovinskem sporazumu med EU in ZDA, brez poseganja v prihodnje pobude za to;
38. poudarja, da imajo Evropska unija in Združene države Amerike najtesnejši gospodarski odnos na svetu, pa tudi najobsežnejši in najgloblji dvostranski trgovinski in naložbeni odnos, pri čemer promet, ustvarjen s trgovino z blagom in storitvami, znaša več kot 1 bilijon EUR na leto; poudarja, da gospodarstvi EU in ZDA skupaj predstavljata več kot 40 % svetovnega BDP in skoraj tretjino svetovnih trgovinskih tokov;
39. poudarja, kako pomembno je, da kot zgodovinski zaveznici in trgovinski partnerici oživita čezatlantske trgovinske odnose, ne samo zaradi sedanje koronavirusne krize, temveč tudi, da bi spodbudili multilateralizem, odprt, na pravilih temelječ trgovinski sistem in skupne rešitve za pereče svetovne izzive, vključno s svetovnim zdravjem;